
בבית המשפט העליון
בג"ץ 8923/07
בשבתו כבית משפט גבוה לצדק




הסנגוריה הצבאית

ע"י ב"כ עוה"ד אל"מ אורנה דוד או סא"ל (מיל') יוסי בנקל שכתובתם למסירת כתבי בי-דין הינה: הסנגוריה הצבאית הראשית, צה"ל, הקריה תל אביב.

טל': 03-5691729; פקס: 03-5692193.

ומשרד בנקל: טל': 03-6060260; פקס: 03-6060266.

- נ ג ד -

1. הוועדה לבדיקת אירועי המערכה בלבנון 2006

ע"י ב"כ עוה"ד צבי אגמון ו/או רון רוה שכתובתם למסירת כתבי בי-דין היא ברח' קרן היסוד 36, ירושלים 92149 טלפון מס': 02-5607607; פקסימיליה מס' : 02-5639948.
2. היועץ המשפטי לממשלה

ע"י פרקליטות המדינה, משרד המשפטים רח' צאלח א-דין 29, ירושלים.

המשיבים

תגובה מקדמית מטעם המשיבה מס' 1

תגובה מקדמית מטעם המשיבה מס' 1

בהתאם להחלטת בית משפט נכבד זה (כב' השופטת חיות), מתכבדת המשיבה מס' 1 (להלן – ועדת וינוגרד) להגיש את תגובתה המקדמית לעתירת העותרת.

הערות פתיחה
על ביזוי וביזיון
1. זו אינה העתירה הראשונה המוגשת כנגד ועדת וינוגרד, ואף לא הראשונה של העותרת דכאן – הסנגוריה הצבאית. בכל העתירות כולן, בין אם הייתה מחלוקת של ממש בין הוועדה לבין העותרים השונים, ובין אם לאו, תמיד ביקשה הוועדה לנהוג בכבוד בעותרים ובעתירות כנגדה, אף אם הנטען בהן לא תאם את עמדת הוועדה.
2. לצערנו הרב, זו הפעם קשה לנהוג בכבוד כלפי העותרת דכאן. זו הפעם דומה בעינינו כי הסנגוריה הצבאית חצתה את כל גבולות הטעם הטוב, באורח המחייב את התייחסות הוועדה.
3. ראשית, נבקש לבוא חשבון עם הסנגוריה הצבאית – שמתיימרת להיות עותר ציבורי בשם ציבור אנונימי – על כך שטענה בעתירתה, כי בכוונת הוועדה להימנע מלכבד את פסק דינו של בית משפט נכבד זה בעתירתה הקודמת (בג"צ 6666/07, להלן – העתירה הראשונה). הסנגוריה הצבאית אף הגדילה עשות, והסבירה לכל כי היא "ויתרה" על הגשת בקשה לפי סעיף 6 לפקודת בזיון בית משפט.
4. ומה הבסיס העובדתי למסקנה קשה ושלוחת רסן זו? מנין לה, לסנגוריה הצבאית, הידיעה ולפיה יש בכוונת הוועדה "לבזות" את פסק דינו של בית משפט נכבד זה?
5. ידענו זה מכבר, כי לסנגוריה הצבאית תפקיד חשוב במתן סיוע משפטי לקציני צה"ל ולחייליו, אך לא ידענו עד כה, כי הסנגוריה הצבאית ניחנה בכישורים על-טבעיים, ויודעת לנבא את העתיד, ויודעת כבר היום מה ייכתב ומה לא ייכתב בדו"ח הסופי של ועדת וינוגרד; ועוד יודעת היא, כבר היום, כי מה שייכתב בדו"ח הסופי הוא בבחינת התעלמות מפסק דינו של בית משפט נכבד זה בעתירתה הראשונה.
6. אכן עסקינן בביזיון – אך זהו ביזיונה של הסנגוריה הצבאית.
7. הדברים הינם חמורים ביותר, שכן אין בהם אלא כדי לנסות ולפגוע באמון הציבור בוועדה, הא ותו לא. 
8. ונדגיש: כפי שנפרט להלן, קשה להלום מה הוא האינטרס של אותם אנשי צבא שהסנגוריה הצבאית מתיימרת לטעון בשמם בעתירה הנוכחית, ולא נותר לנו אלא להסיק מסקנה מאד פשוטה: כל תכלית העתירה הינה לנסות ולפגוע באמון הציבור בוועדה, לתקוע מקל בגלגלי עבודתה של הוועדה – עבודתה בהכנת הדו"ח הסופי.
9. בכל הכבוד הראוי לסנגוריה הצבאית, בית משפט נכבד זה לא ייתן מקום להשתלחות חסרת רסן זו של הסנגוריה הצבאית, ויראה לנכון למחוק את העתירה על הסף.
את מי מבקשת הסנגוריה הצבאית לייצג?
10. עניין נוסף מעלה בעינינו תמיהות רבות באשר למטרתה של עתירה זו, ואולי באשר לשיקול דעתה של הסנגוריה הצבאית, המתיימרת להיות עותר ציבורי בשם קציני צה"ל וחייליו: תמיהה זו עניינה בשאלה, בשם מי עותרת הסנגוריה הצבאית בעתירתה הנוכחית?
11. ונשאל את השאלה מזווית אחרת: האם יכולה הסנגוריה הצבאית להצביע ולו על קצין צה"ל אחד, אשר אין לגביו לא ממצאים אישיים, לא מסקנות אישיות, אף לא המלצות אישיות, והוא מבקש כי הוועדה בכל זאת תוציא לו "הודעת אזהרה" בהתאם לעקרונות הקבועים בסעיף 15 לחוק ועדות חקירה, התשכ"ט-1968 (להלן – החוק)?
12. הח"מ ייגעו את מוחם רבות בשאלה למי ממפקדי צה"ל וחייליו יש אינטרס לקבל אזהרה אישית בנסיבות האמורות לעיל,  ועל אף יגיעה זו – על פי השכל הישר – אף קצין או חייל בצה"ל אינו מעוניין בסעד המבוקש על ידי הסנגוריה הצבאית.
13. והדרא קושיא לדוכתא: את מי מבקשת הסנגוריה הצבאית לייצג בעתירה זו, שבה היא משמשת כעותר ציבורי? אם שגינו במסקנתנו לעיל שלפיה אין לאף אחד מקציני צה"ל וחייליו רצון לקבל "הודעת אזהרה" כפי שהסנגוריה הצבאית מבקשת, וכי קיים אדם – או אולי אנשים – שעל אף העובדה שאין הוועדה מתכננת לקבוע לגביהם ממצאים אישיים, או המלצות או מסקנות אישיות, מבקשים הם בכל זאת לקבל לידם "הודעות אזהרה", אזי יכולים אותם אישים לפנות בעצמם לוועדה או לבית משפט נכבד זה.
14. וכאן עובר, לטעמנו, קו הגבול בין עתירתה הראשונה של הסניגוריה הצבאית לבין עתירתה דכאן – קו הגבול בין קיומה של עתירה ציבורית לבין קיומה של עתירה "אישית". ניתן להבין, כי כאשר ביקשה הסנגוריה לעתור בעתירה הראשונה לעניין תחולת עקרונות סעיף 15 לחוק על הוועדה, היו קצינים שלא רצו לחשוף את עצמם בקו האש המשפטי, ותחתם עתרה הסנגוריה הצבאית. ואולם בעתירה זו, הדרישה היא כי תימסרנה "הודעות אזהרה" לקצינים או חיילים עלומי שם, אלה ואחרים; מי שמבקש כי תימסר לו "הודעת אזהרה" – שיקום ויפנה לוועדה, ואם לא ייענה, או אם תשובת הוועדה לא תספק אותו, פתוחה בפניו הדרך לבית משפט נכבד זה.
15. בסיטואציה כזו, לא ברור כלל ועיקר מדוע אותם קצינים או חיילים, המבקשים כי תישלחנה אליהם "הודעות אזהרה", לא יעשו זאת בעצמם, שכן אם זהו הסעד המבוקש, אין מה להסתתר מאחורי עותר ציבורי.
16. הוועדה אינה מבקשת לשלול את מעמדם של עותרים ציבוריים ככלל, אך בנסיבות הקונקרטיות כאן, כאשר יש – אליבא דטענת הסנגוריה – נפגעים קונקרטיים, ראוי כי העתירה תוגש על ידי אותם נפגעים, שנדע שהם קיימים, ולא על ידי הסנגוריה הצבאית, שעמדתה ומטרותיה במקרה זה אינן ברורות לוועדה, כלל ועיקר.
17. על דברים אלה עמד בית משפט נכבד זה בבג"ץ 651/03 האגודה לזכויות האזרח נ' יו"ר ועדת הבחירות, פ"ז נז(2) 62 (2003) (ההדגשות נוספו – הח"מ):
"בצד הרחבת תחום פריסתה של זכות העמידה נשמר הכלל שלפיו לא ייעתר בית המשפט בדרך כלל לעתירה ציבורית מקום שברקע העניין מצוי נפגע פרטי אשר אינו פונה לבית המשפט בבקשת סעד על פגיעתו. וכך, מקום שהעתירה תוקפת מעשה מינהלי הפוגע בזכות או באינטרס של אדם מסוים, ואותו אדם נמנע מלעתור לבית המשפט, עשוי בית המשפט שלא להכיר בזכות העמידה של העותר הציבורי גם אם העניין שהוא מבקש להביא להכרעה נוגע לנושא בעל חשיבות ציבורית כללית".                                                             
18. דברים מפורשים אף נאמרו על ידי בית משפט זה בבג"צ 4112/99 עדאלה ואח' נ' עירית תל אביב ואח', פ"ד נו(5) 393, 444 (2002), שם נאמר:
"... בשנים האחרונות הרחבנו במאוד את תחום פרישתה של זכות העמידה... ונדרשנו לא אחת – ולא במעט – לעתירות ציבוריות (...). ואולם גם בהרחבה זו כלל נקוט בידינו, והוא, שלא נישמע לעתירה אם יש נפגע פרטי והנפגע אינו פונה לבג"צ בתלונה על אותה פגיעה שנפגע. במקרה מעין זה נאמר לאותו עותר ציבורי המבקש לטעון לזכותו של הפרט שנפגע: מה לך שתתעבר אתה על ריב לא לך? אם הנפגע אינו מתלונן על פגיעה שנפגע, מה לך שראית להעיר ולעורר חילוקי דעות?"
19. כך אף במקרה דנן.
מעשה בית דין; עניין תיאורטי ואי צירוף משיבים
20. הסעד המבוקש בעתירה כאן זהה, במהותו, לסעד שהתבקש על ידי הסנגוריה הצבאית בעתירתה הראשונה. בעתירתה הראשונה ביקשה הסנגוריה הצבאית לחייב את הוועדה לפעול בהתאם להוראות סעיף 15 לחוק. במענה לעתירה זו הצהירה הוועדה את שהצהירה לבית משפט נכבד זה, והצהרות אלו אף לבשו לבוש של פסק דין של בית משפט נכבד זה.
21. בעתירתה הנוכחית שבה הסנגוריה הצבאית ומבקשת, הלכה למעשה, אותו סעד שביקשה היא בעתירתה הראשונה.
22. הוועדה אינה מתעתדת לסטות כהוא-זה מהצהרותיה לבית משפט נכבד זה. אין אפוא כל מחלוקת אמיתית בין העותרת לבין הוועדה, וככל שהייתה מחלוקת כזו, היא הסתיימה בעת מתן פסק הדין בעתירה הראשונה, וממילא אין מקום לדון בעתירה נוספת באותו עניין.
23. ככל שייטען על ידי הסנגוריה הצבאית, כי עתירה זו והסעד המבוקש בה שונים המה מן העתירה הראשונה, וכי העתירה הנוכחית עוסקת ביישום פסק הדין של בית משפט נכבד זה בעתירה הראשונה, כי אז נשיב לטוען זאת, כי אם עסקינן ביישום ההחלטה, מדובר בעתירה תיאורטית ובסעד תיאורטי החסרים כל תשתית עובדתית.
24. בכל הכבוד לסנגוריה הצבאית, היא אינה יודעת מה ייכלל בדו"ח הסופי, ואילו ממצאים, ואילו מסקנות ואף המלצות, ייכתבו בו.
25. כיצד ניתן לבוא ולטעון לאי-יישום פסק הדין של בית משפט נכבד זה, ולקיומם של אנשים אשר ייפגעו מהדו"ח הסופי, ועל כן קמה חובה לשלוח להם "הודעות אזהרה", כאשר אין כל ידיעה – ולא נטענת אף כל ידיעה – באשר לתוכנו של הדו"ח הסופי?
26. ואם הסנגוריה הצבאית יודעת – את שהוועדה אינה יודעת – כי אנשי צבא אלה ואחרים עלולים להיפגע מן הדו"ח, ועל כן יש לשלוח להם "הודעות אזהרה", חובה מוטלת על הסנגוריה הצבאית לצרף אותם מוזהרים פוטנציאליים כמשיבים לעתירה, שכן הם עלולים להיפגע מתוצאות העתירה.
27. אכן, הסנגוריה הצבאית סוברת, ככל הנראה, כי היא מיטיבה עם אנשי צבא אלה ואחרים בעתירה זו, אך השכל הישר אומר כי מי שלגביו יחליט בית משפט נכבד זה, כי יש להוציא לו "הודעת אזהרה", הוא בבחינת נפגע מהעתירה, והוא לא בבחינת מי שזכין לו שלא בפניו.
28. בעתירתה טוענת הסנגוריה הצבאית, בשם מפקדי צה"ל וחייליו, כי לכל אחד מהם "יש גם פנים, גם שם, ולכל אחד מהם עומדת הזכות לשם טוב..." (בסעיף 22 לעתירה).
29. אכן, דברים ראויים ונכונים; ואולם, הזכות לשם הטוב חלה גם על עתירת הסנגוריה הצבאית, ועצם עתירתה לחייב את הוועדה להוציא "הודעות אזהרה" למי ממפקדי צה"ל, או חייליו, היא כשלעצמה מהווה פגיעה בשמו הטוב של מקבל "הודעת האזהרה".
30. עקרונות הצדק הטבעי לא חלים רק על הוועדה ועל הדו"ח שיתפרסם על-ידה. הם חלים גם על הסנגוריה הצבאית, וגם על ההליך בו נקטה בבית משפט נכבד זה.
31. משלוח "הודעות אזהרה" מהווה – ולמצער, עלול להוות – פגיעה בשמו הטוב של מקבל ההודעה, והוא זכאי כי קולו יישמע בבית משפט נכבד זה, וחובה מוטלת על הסנגוריה הצבאית לצרפו כמשיב. משלא צורפו כל משיבים שהם העלולים להיפגע, אין מקום לשעות לעתירתה של הסנגוריה הצבאית.
32. מטעמים אלה, כולם או מקצתם, דין עתירת הסנגוריה הצבאית להידחות על הסף.
33. מבלי לגרוע מטענותינו לעיל, נבקש להוסיף ולהגיב על עתירת העותרת לגופה.
הוועדה, תכלית מינויה וסמכויותיה

34. מינוי הוועדה נעשה על פי כתב מינוי, מיום 17.9.06, אשר העתקו מצורף לכאן כנספח מש/1. בכתב מינוי זה נתבקשה הוועדה לבדוק את ההיערכות וההתנהלות של הדרג המדיני ומערכת הביטחון, בנוגע למכלול ההיבטים של המערכה בצפון, שהחלה ביום 12.7.06. כתב המינוי מוסיף ומפרט את העניינים שהוועדה נתבקשה לבחון, ובין היתר, היא נתבקשה לבחון את ההיערכות והמוכנות לקראת אירועי לחימה ותרחישי איום מאז החל החיזבאללה להתבצר על גבול הצפון.

35. לשון אחר: הוועדה נתבקשה לבחון התנהלות של מערכות שונות במדינת ישראל (מדיניות, צבאיות ואחרות), בתקופה המתפרשת על פני כשש שנים ומעלה.
36. בנוסף, קבע כתב המינוי, כי הוועדה תקבע ממצאים ומסקנות וכן תגיש המלצות, ככל שתמצא לנכון, בנוגע לדרג המדיני ולמערכת הביטחון.
37. עוד ראוי לציין בהקשר לכתב המינוי את הוראת סעיף ה' לכתב זה, הקובעת בזו הלשון: 
"נוכח הצורך החיוני בהיערכות מהירה ובהפקת לקחים מוקדם ככל האפשר מול תרחישי האיום הקיימים נגד מדינת ישראל, מתבקשת הוועדה להגיש את דו"ח עבודתה בהקדם האפשרי...".
38. על בסיס כתב מינוי זה, ראתה הוועדה את עיקרי תכליתה, והיא פעלה ופועלת להגשמת תכלית זו, כפי שיפורט בהמשך. 
פעילותה של הוועדה
39. כדי לזרז ככל הניתן הפקת מסקנות ולקחים ממלחמת לבנון השנייה, החליטה הוועדה לחלק את עבודתה לשני חלקים, על פי תיחום זמנים שונה. "הדו"ח הראשון", המכונה דו"ח חלקי, עסק בתקופה הקודמת למלחמה, בהחלטה על היציאה למלחמה ובימיה הראשונים של המלחמה (עד יום 17.7.06).
40. הדו"ח הסופי אמור לעסוק בתקופה העוקבת לתקופה שנדונה בדו"ח החלקי, והוועדה אינה מתכוונת לחזור בדו"ח הסופי ולטפל בעניינים שנדונו בדו"ח החלקי, מלבד העניינים שהוועדה ציינה בדו"ח החלקי, שהיא תתייחס אליהם בהרחבה בדו"ח הסופי.
41. מאז פרסום הדו"ח החלקי עמלים חברי הוועדה על לימוד החומר הרלוונטי לדו"ח הסופי, ועל הכנתו, והם עושים לילות כימים כדי להביא לפרסומו של הדו"ח הסופי במועד הקרוב ביותר הניתן.
42. במסגרת עבודתה על הכנת הדו"ח הסופי, עסקה הוועדה רבות בשאלה מה יש לכלול בדו"ח הסופי, כדי להביא למימוש המרבי של התכליות לשמן נכונה הוועדה, והכל על בסיס החומר הרב שהצטבר על שולחן הוועדה.
43. לאחר עיון עמוק ודיון ארוך בין חברי הוועדה, הגיעו חברי הוועדה לכלל מסקנה, כי בשים לב לרוחב היריעה אותה נתבקשה היא לבדוק, ובשים לב לעובדות שנגלו בפניה, הדרך הראויה ביותר לוועדה לפעול על פיה הינה שלא לכלול עניינים אישיים (לרבות ממצאים, מסקנות והמלצות אישיות) בדו"ח הסופי. מצבור רב של שיקולים הביאו את הוועדה להחלטה זו, ועל חלקם נעמוד עתה.
44. ראשית, ראוי להבהיר הבהר היטב כי תחום הפרישה של העניינים שהועמדו לבדיקתה של ועדת וינוגרד הינו רחב-מיני-רחב, ולא נחטא אם נאמר כי זו הוועדה שתחום בדיקתה הינו הרחב ביותר מכל ועדות החקירה או הבדיקה שנכונו בישראל.
45. פרק הזמן אותו התבקשה הוועדה לבחון הינו שש שנים; ובתוך שש שנים אלה כלולים עשרים ושבעה ימי לחימה (בניגוד למספר בודד של ימי לחימה שנדונו בוועדת אגרנט); ובתוך כך, הוועדה נתבקשה לבדוק הן היבטים מדיניים, והן היבטים צבאיים. 
46. היקף העניינים שנבדקו על ידי הוועדה, כמו גם החומר שנצבר על שולחנה בעניינים אלה, הביא את הוועדה למסקנה כי ככל שהנושא הנבדק רחב יותר, וככל שהכשלים שנגלו, ככל שנגלו, הינם עניין של שיקול דעת ומדיניות לאורך זמן – שיקול דעת ומדיניות שהופעלו והותוו על ידי אנשים שונים בתקופות שונות – וככל שהכשלים שנגלו, ככל שנגלו, נובעים, בין היתר, מתרבויות ארגוניות, מאתוס חברתי ומתרבות פוליטית, כך מקומם של הממצאים, המסקנות וההמלצות האישיות הינו גם סבוך ביותר, וגם מחטיא את התכלית העיקרית לשמה הוקמה הוועדה.
47. ויודגש: בחינת אירועי המלחמה על כל היבטיהם, ובחינת הסיבות לאותם אירועים, הביאה את הוועדה למסקנה כי חלקם של גורמים מערכתיים, מבניים ותרבותיים בכשלים שנגלו היה משמעותי, ובחלקו גם עיקרי.
48. בדיקת אותם אירועים כאמור לעיל, לא רק שהביאה את הוועדה למסקנה האמורה לעיל, אלא שהוועדה הוסיפה ומצאה כי ככל שתבקש היא לקבוע ממצאים, מסקנות או המלצות אישיים, אין זה ראוי להתמקד רק במספר קטן של ממלאי תפקידים בהווה, ולא לטפל בכל נושאי התפקידים לאורך כל השנים. 
49. בנסיבות אלה, בדעת הוועדה להוציא דו"ח סופי שעיסוקו בכשלים המערכתיים שנגלו, ככל שנגלו, ובהסקת מסקנות והמלצת המלצות בפן המערכתי, וזאת בכדי להגשים באופן המיטבי את תכליתה של הוועדה: לתרום בצורה המהירה ביותר האפשרית לשיפורים שיהיה בהם כדי להגביר את יכולת התמודדותה של מדינת ישראל מול אתגרים מדיניים וביטחוניים רציניים העומדים בפניה.
50. בדו"ח מעין זה, שאין בו ממצאים אישיים, אף לא מסקנות והמלצות אישיות, אין כל צורך להוציא הודעות בהתאם לעקרונות הקבועים בסעיף 15 לחוק.
עקרונות הצדק הטבעי – איזון אינטרסים
51. הוועדה לא חלקה, ואף אינה חולקת, על חלות עקרונות הצדק הטבעי על פעילותה, ועל הדו"ח שייצא מלפניה. ברם, על אף מעמדה הרם של זכות הטיעון בשיטתנו המשפטית, הרי ככל זכות אחרת במשפט אין היא מוחלטת ונעדרת סייגים (בגץ 3495/06 מצגר נ' היועץ המשפטי לממשלה, מאגר נבו (2007) [אסמכתא 1]).
52. סייגים אלה לזכות הטיעון יכול שיבואו מהדין עצמו, או מהשכל הישר. בענייננו, החלת עקרונות סעיף 15 לחוק על פעילות הוועדה, תביא למסקנה כי הדו"ח הסופי אותו היא מתעתדת לפרסם אינו מחייב לשלוח הודעות למי מקציני צה"ל או חייליו, וכי בנסיבות אלה העיקרון הגלום בסעיף 15(ד) לחוק הוא העיקרון המנחה.
53. העקרונות של סעיף 15 לחוק באו למנוע מצב של פגיעה אישית וישירה בפלוני, בלא מתן זכות תגובה לאותו פלוני. כאשר אין בדו"ח פגיעה אישית, ישירה – בין בממצאי הדו"ח, בין במסקנות ובין בהמלצות – אין מקום ליתן זכות טיעון לאותו פלוני.
54. על ההבדל שבין דו"ח "מערכתי" לבין דו"ח הכולל עניינים אישיים עמדה ועדת שמגר לעניין הטבח במערת המכפלה בחברון (להלן – ועדת שמגר). בדו"ח ועדת שמגר נקבע, כי דו"ח המתייחס לתופעות מערכתיות:
 "אשר נובעות מפעולה או מחדל, שניתן לייחס אותן לרצף של נושאי משרה, שפעלו במשך תקופות שונות, בתחומים אשר עליהם סב דיונה של הוועדה. במקרה כזה יש היגיון רב בכך שהוועדה תתמקד בנושאים המערכתיים הטעונים טיפול מיידי" (בעמ' 213).
55. על פי ועדת שמגר, בדו"ח מעין זה, שאינו מייחס אחריות אישית למאן דהוא, אין מקום לשלוח הודעות לפי סעיף 15 לחוק (דו"ח ועדת שמגר, עמ' 214-213).
56. ועדת שמגר הוסיפה וקבעה, כי לא רק מבחינה של מדיניות שיפוטית, ראוי כי בדו"ח מערכתי לא תחול חובת משלוח הודעות לפי סעיף 15 לחוק, אלא כי גם לשונו של הסעיף מורה כן.
57. העיקרון הגלום בסעיף 15 לחוק, הינו כי כאשר פלוני אינו נפגע אישית מעצם החקירה; וכי כאשר בדין וחשבון לא תקבע הוועדה לגביו ממצאים ומסקנות, ולא תמליץ לגביו  המלצות, אזי אין תחולה לחובת משלוח הודעה כאמור בסעיף 15(א) לחוק, וכי חל האמור בסעיף 15(ד) לחוק.
58. סעיף 15(ד) לחוק קובע בזו הלשון:
"על אף האמור בסעיף קטן (א), רשאית ועדת חקירה שלא להודיע לפלוני כאמור שם, ובלבד ששוכנעה שאין במהלך החקירה כדי לפגוע בו, ושבדין וחשבון שלה לא תקבע לגביו ממצאים או מסקנות ולא תמליץ לגביו המלצות".
59. בתגובה מקדמית זו נבקש לעמוד על מספר דברים העולים מסעיף 15(ד) לחוק:
ראשית, הסעיף מדבר באדם מסוים ובפגיעה אישית בו. הסעיף מדבר על כך ש"אין במהלך החקירה כדי לפגוע בו...", ומוסיף וקובע, כי "... בדין וחשבון שלה לא תקבע לגביו ממצאים או מסקנות ולא תמליץ לגביו המלצות".

60. שנית, הסעיף עוסק בפוטנציאל פגיעה בשני מישורים: מישור החקירה ומישור הדו"ח של הוועדה. 
61. במישור החקירה, הוועדה אינה סבורה, ואף לא נטען אחרת על ידי העותרת, כי מאן דהוא מאנשי הצבא נפגע ממהלך החקירה או מעצם קיומה.
62. במישור השני – במישור הדין וחשבון של הוועדה – מאפשר סעיף 15(ד) לחוק לוועדת חקירה להימנע ממשלוח "הודעת אזהרה" בהתאם לסעיף 15(א) לחוק, אם לא ייקבעו בדו"ח, לגבי אותו פלוני, ממצאים, מסקנות או המלצות.
63. בענייננו דכאן, החליטה הוועדה כי בדו"ח הסופי לא ייכללו ממצאים אישיים, מסקנות אישיות, או המלצות אישיות, ועל כן לא מוטלת עליה כל חובה לשלוח "הודעות אזהרה" למאן דהוא.
64. ודוק: סעיף 15(ד) לחוק בא לאזן בין "יעילות" עבודתה של ועדת חקירה, לבין הגנה על זכויות הפרט. עמד על כך שר המשפטים דאז, בקריאה הראשונה של החוק המתקן (דברי הכנסת תשל"ט, כרך 85, עמ' 1602):
"...הניסיון בשתי ועדות חקירה לפחות מלמד שההוראה הקיימת אינה מספקת. מחד גיסא יש בה כדי להכביד על עבודתה של ועדת חקירה ולהאריך עד מעבר לזמן הסביר את משך החקירה, כאשר מספרם של האנשים העלולים להיפגע מן החקירה או מתוצאותיה הוא רב, ולאו דווקא מחמת חשיבות מעורבותם של אותם אנשים בפרשה הנחקרת. מאידך גיסא חיוני שהחוק יבטיח בצורה חד-משמעית שלא ייקבעו ממצאים ולא יוסקו מסקנות ולא יומלצו המלצות לגבי אדם אלא אם ניתנה לו אפשרות מלאה להתגונן  לפני הוועדה..."

ומוסיף שר המשפטים דאז, ואומר:

"הפתרון שאני מציע הוא של איזון אינטרסים: הוועדה תהא רשאית שלא להודיע לפלוני שהוא עלול להיפגע מן החקירה או מתוצאותיה, אך במקרה זה היא לא תקבע לגביו ממצאים או מסקנות ולא תמליץ לגביו המלצות".

65. יוער, כי נוסחו הסופי של סעיף 15(ד) לחוק שונה מן הנוסח בהצעת החוק, אך אין בשינוי זה כדי לשנות את איזון האינטרסים שעמד בבסיס הצעת החוק (ראה לעניין זה דברי שר המשפטים בדברי הכנסת לשנת תשל"ט, כרך 85, עמ' 2166).
66. על איזון אינטרסים זה עמדה אף ועדת שמגר בעניין הטבח במערת המכפלה, באומרה (בעמ' 219 – 220 לדו"ח):
"את האיזון האמור ביקש המחוקק למצוא בהוראה שבסעיף קטן (ד), שהיא בבחינת הרע במיעוטו, ובאה לאפשר לוועדת חקירה לקבוע ממצאים, מסקנות או המלצות מוסדיים, להבדיל מאישיים, אף אם לא שלחה הודעה לפי סעיף קטן (א)".
67. ועדת שמגר סיכמה את דבריה בהתייחסה לפרשנות סעיף 15 לחוק, באומרה (עמ' 221 לדו"ח):
"משמע, אם נושאים עיקריים וחשובים כוללים התייחסות לאנשים מוגדרים, תמסור הוועדה הודעה כמתחייב. אם אין הדבר כך – אין מוטלת עליה חובה לעשות כן" (ההדגשה נוספה – הח"מ).
68. דברים ברוח זו אף נכתבו על ידי כב' הנשיא (בתוארו אז) השופט שמגר, בבג"ץ 381/85 בנק לאומי לישראל נ' ועדת החקירה לעניין ויסות מניות הבנקים, פ"ד לט(4) 225, 244 (1985): 
"כדי שאדם יוכל להציג עמדתו, צריכים להודיע לו על כך שמתכוונים להתייחס לעניין הנוגע לו. אם אין כוונה להתייחס אליו – חל אצלנו האמור בסעיף 15(ד) לחוק ועדות חקירה" (ההדגשה נוספה – הח"מ).
69. זו הנורמה לה התחייבה ועדת וינוגרד בעתירה הראשונה של הסניגוריה הצבאית, זו הנורמה הראויה, וזו הנורמה על-פיה פועלת וועדת וינוגרד.
70. עמדנו עד כאן על הוראות סעיף 15 לחוק, ונדגיש כי הוראות אלה אינן חלות על הוועדה, אך הוועדה החילה על עצמה את העקרונות הגלומים בסעיף זה. 
71. עקרונות סעיף 15 לחוק, מצביעים על איזון האינטרסים הראוי, עליו עמדנו לעיל, אך לא רק מילות החוק ראוי שתדרכנה אותנו במקום זה, אלא אף עקרונות כלליים של משפט ושל שכל ישר.
72. כפי שציינו לעיל, עקרונות הצדק הטבעי אינם עקרונות בלעדיים, וככל זכות אחרת אין אלה זכויות מוחלטות ונעדרות סייגים.
73. אל מול זכותו של הפרט להחלת כללי הצדק הטבעי, עומד האינטרס של תכלית הקמתה של ועדת חקירה, או ועדת בדיקה, והאינטרס הציבורי בקבלת דו"ח בזמן הקצר ביותר הניתן.
74. ועדות חקירה למיניהן מוקמות כאשר יש עניין בעל חשיבות ציבורית המחייב בירור בפני ועדה נטולת פניות. מטבעם של דברים, וועדות מעין אלה אינן מוקמות כאשר העניין הציבורי הוא הצלחתה של רשות מינהלית זו או אחרת, אלא דווקא כאשר קיים כשל כלשהו, שבגינו מוקמת הוועדה.
75. האינטרס הציבורי הגלום בהקמתה של ועדה מעין זו, הינו כי ייבחן הכשל, יוסקו המסקנות ויופק הלקחים בזמן הקצר ביותר הניתן. כך ככלל, וכך אף בעניינה של ועדת וינוגרד, אשר כתב המינוי לגביה ציין מפורשות אינטרס ציבורי זה.
76. אם נקבל את טיעוני הסנגוריה הצבאית, ולפיהם כל אימת שקיים כשל מערכתי כלשהו, הרי כשל זה מחייב הפעלת מלוא המנגנונים המוגדרים בסעיף 15 לחוק, כאילו אמרנו חסל סדר ועדות חקירה בישראל.
77. אמירה זו אינה אמירה בעלמא, וראוי שנבחן אמירה זו דווקא על רקע הדוגמאות המופיעות בעתירת העותרת דכאן.
78. נפנה מבטנו אל סעיף 21 לעתירה שם מצטטת העותרת קטע מהדו"ח החלקי של ועדת וינוגרד, בו נאמר, בין היתר, "חרף התפיסה הראויה, לא השקיעה מז"י מאז שנת 2001 עד לשנת 2006, ולו שקל אחד נוסף בטיוב הימ"חים...".
79. אם הבינונו את טענת הסנגוריה הצבאית, כי אז אמירה זו, שהיא בבחינת ממצא עובדתי מערכתי, מחייבת הפעלת המנגנונים הקבועים בסעיף 15 לחוק, דהיינו: משלוח "הודעות אזהרה", מתן זכות עיון בראיות, ואפשרות לזכות טיעון וייצוג בפני הוועדה, וייתכן אף חקירת עדים.
80. טענה זו של הסנגוריה הצבאית אגב השימוש בדוגמא האמורה, מעלה תמיהות קשות שאליבא דידנו אין להן מענה, והן מלמדות על האבסורד שבטענת הסנגוריה.
81. כך, למשל, נשאלת השאלה למי יש וראוי לשלוח הודעות אזהרה? האם למפקד מז"י כיום; או שמא למפקדי מז"י לדורותיהם; ואולי, אלו הם קצינים במז"י, שתפקידם היה לעסוק בטיוב ימ"חים; ויתכן, כי אלו הם אנשים מהמערכת הכספית הצ"הלית שלא העבירו כספים; ויתכן שאולי אנשי אגף התקציבים במשרד האוצר. למי מכל אלה מבקשת הסנגוריה הצבאית לשלוח הודעה על בסיס ממצא עובדתי-מערכתי זה?
82. לא זו בלבד, שעתירת הסנגוריה הצבאית הינה אבסורדית במימושה המעשי, אלא שמבחינה משפטית, דומה שדרישת הסנגוריה הצבאית – ודווקא על רקע הדוגמאות המובאות בעתירתה – מפרה כל איזון שהוא בין הזכויות והאינטרסים השונים הקיימים בפעילותה של ועדת חקירה.
83. ודוק: בדוגמא עליה מבקשת העותרת להסתמך, החליטה ועדת וינוגרד שלא לקבוע ממצא אישי, ולא להסיק מסקנות אישיות או להמליץ המלצות אישיות כלשהן. זו רק סברתה של העותרת, שאמירה ולפיה במהלך חמש שנים לא הושקעו די כספים – יש בה כדי לפגוע באדם מסוים.
84. סברה זו אין בה ולא כלום, ומידת הפגיעה האפשרית באדם כלשהו מאמירה כזו היא כה קטנה ורחוקה, עד כי אין לומר עליו כי הוא נפגע במובן המזכה אותו בהפעלת המנגנונים הקבועים בסעיף 15 לחוק.
85. עקרונות הצדק הטבעי אינם קובעים, כי כל פגיעה, מכל מין וסוג שהוא, ותהא רחוקה ותיאורטית ככל שתהא, מזכה אותו פלוני רחוק ומרוחק בזכויות טיעון כלשהן. אלו אינם עקרונות הצדק הטבעי, ולבטח לא העקרונות המגולמים בסעיף 15 לחוק.
86. נאמר עוד זאת: בשים לב לעובדה שככל הנראה לא תוקם בעתיד ועדת חקירה לבחון הצלחות יוצאות דופן של המדינה, או רשות מרשויותיה, וכי מרב הסיכויים הם שוועדות חקירה תוקמנה לבחון כשלים, כי אז לפי טענת הסנגוריה הצבאית, אין אף סיטואציה בה  ניתן להימנע ממשלוח "הודעות אזהרה", אלא אם כן אותה וועדה מצאה שכל הפעילויות הנבחנות על ידה נעשו בהצלחה יתירה.
87. אליבא דסנגוריה הצבאית, כל ממצא מערכתי בכל תחום שהוא, בכל ועדת חקירה שהיא, מחייב משלוח הודעות אזהרה, כאשר היקף האנשים אליהם יש לשלוח אותן הודעות אזהרה אינו ברור כלל ועיקר. 
88. זו לא הפרשנות הראויה לסעיף 15 לחוק; אלו אינם עקרונות הצדק הטבעי הכלליים; ואף השכל הישר מתקומם כנגד טענות אלה של הסנגוריה הצבאית.
89. דומה בעינינו, כי הדברים ברורים מאליהם, אך בכל זאת נבקש להסב שימת הלב לדוגמא נוספת המובאת בעתירה בסעיף 21 לעתירה. וכך נאמר שם בציטוט מתוך הדו"ח החלקי: "לא הוקצו מבעוד מועד המשאבים והאמצעים לסיכול כוונות היריב... חסרים אלה פגעו קשות במוכנות הצבא גם בכל האמור לאימוני יחידות המילואים והיחידות הסדירות... התוצאה הייתה פער בהיערכות".
90. הדברים שצוטטו לעיל, יתכן שהם ממצאים עובדתיים, ויתכן שהם מסקנות עובדתיות. בין כך ובין אחרת, אנו נשאל: למי אמורה הוועדה לשלוח "הודעת אזהרה" מאמירות אלה? אם נלך לשיטת הסנגוריה הצבאית, הרי לכל אחד ממפקדי צה"ל וחייליו, שקשור למיעוט האימונים, יש "פנים, גם שם, ולכל אחד... עומדת הזכות לשם טוב..." (סעיף 23 לעתירה). האם לכל אלה צריך לשלוח "הודעת אזהרה"?!
91. ניתן להסתכל על הדברים מזווית ראיה אחרת: האם ניתן לומר ברצינות, שיש אדם, או אנשים, קונקרטיים, היכולים להיפגע פגישה ישירה כלשהי מהציטוט האמור לעיל מתוך דו"ח הוועדה החלקי? התשובה לשאלה זו הינה בלאו מוחלט. הממצאים והמסקנות בעניין זה של ועדת וינוגרד הם מערכתיים, הם מדברים על מחדל לאורך זמן, שאינו קשור בהכרח לאדם זה או אחר, אלא יותר לכשל מערכתי, ויתכן למדיניות מוטעית. דברים אלה אינם מהווים פגיעה אישית כנדרש בסעיף 15 לחוק, ואי-מתן זכות טיעון פרטנית לגבי ממצאים ומסקנות אלה אינה פוגעת בעיקרי הצדק הטבעי.
הערת סיום
92. הבענו בריש תגובה זו תרעומת קשה על ניסוחה של עתירת העותרת, ועל הטענות המושמעות בה כלפי הוועדה. נבקש לפני סיום לומר עוד זאת: בסעיפים 17 – 24 מפרטת העותרת את טעמיה העובדתיים לסעד המבוקש בעתירה (אליבא דידנו, אין בטעמים אלה ולא כלום). 
משתם הפרק העובדתי בטיעוני העותרת (בסעיף 24 לעתירה), מביאה העותרת את טיעונה המשפטי (סעיפים 25 – 27). ומהו הטיעון המשפטי המועלה על ידי העותרת? טיעון אחד לה: לוועדת וינוגרד נוהג "שלא לקיים פסקי דין". זה הטיעון המשפטי היחיד העולה מעתירת הסנגוריה הצבאית. חבל לנו – חבל מאד – שרשות בכירה בצבא הגנה לישראל מנסה כך לפגוע בוועדה, שכל תכליתה הינה לשפר את הליקויים שנתגלו, בין היתר, בצבא הגנה לישראל. חבל לנו, ולא נוסיף על כך עוד.
סיכום

93. מן הטעמים לעיל, כולם או מקצתם, מתבקש בית המשפט הנכבד לדחות את עתירת העותרת, ולהוסיף לחייבה בהוצאות משפט.

